Bloomington schools seek literacy tutors | Westwood Elementary School
Grandparent & Special Guest Breakfast and BOGO Book Fair Klavierwerke uit alle oorde by dié fees te hoor | Netwerk24
Klavierwerke uit alle oorde by dié fees te hoor
Deur Elretha Britz 08 September 2018 10:00
’n Rondreisende klaviermusiekfees wat in Frankryk op die been gebring is, vier sy tiende verjaardag in Kaapstad en omgewing. Dit, nadat Julien Kurtz, die stigter van Les Amateurs Virtuoses(Die virtuose amateurs) verneem het van “die hoë standaard van klassieke musiek in Suid-Afrika”.
Volgens Kurtz, ’n bekwame amateurpianis wat hom op klassieke musiek toelê, bied die fees ’n verhoog vir “van die wêreld se beste amateur- en professionele pianiste” en sal 24 pianiste van tien lande in November in Kaapstad gehoor word. Meesterklasse is ook deel van die fees.
Die Kaapse pianis Francois du Toit. Foto: Brendan Cockcroft
Die slotkonsert van die weeklange fees beloof om ’n hoogtepunt te wees – ses pianiste sal bewegings uit vyf klavierconcerto’s saam met die Kaapstadse Filharmoniese Orkes (KFO) speel. Daniel Boico sal op die dirigeerpodium wees.
Kurtz sal die eerste beweging van Chopin se Klavierconcerto nr. 1 uitvoer; June Wu van die VSA speel die eerste beweging van Tsjaikofski se Klavierconcerto nr. 1; Xavier Aymonod van Frankryk voer Prokofiëf se Klavierconcerto nr. 1 uit; nog ’n Franse pianis, Thierry Goldwaser, is aan die beurt met Gershwin se bekende Rhapsody in Blue; vir Poulenc se Concerto vir twee klaviere sal Thomas Yu van Kanada en Bernard Linde, ’n dokter van Stellenbosch, die duo vorm.
Die konsert is op 18 November in die Kaapstadse stadsaal.
Kurtz sonder Saint-Saëns se Carnaval des Animaux (Karnaval van die diere) vir vier hande met Francois du Toit en Thomas Yu as ’n spesiale geleentheid uit. Dit vind op 17 November in die Guga S’thebe-kultuursentrum in Langa plaas. 40 jong violiste van die Muzukidz-organisasie sal ook kans kry om hul slag te wys.
Julien Kurtz, die stigter van Les Amateurs Virtuoses, wat ’n fees van klaviermusiek asook meesterklasse in Kaapstadaanbied.
Jan Hugo, die Suid-Afrikaans gebore pianis wat in Frankryk woon, sal op 11 November ’n meesterklas in die Endlersaal in Stellenbosch aanbied. Op 12 asook 14 tot 18 November sal Albie van Schalkwyk, Phillip Fowke en Jan Gottlieb die meesterklasse in die Baxter-konsertsaal in Rondebosch voortsit. Al die klasse begin om 10:00.
Die volledige konsertprogram lyk so:
* 10 November om 19:30, Baxter: Openingskonsert met onder meer Skilderye op ’n uitstalling van Moessorgski en die Muzukidz-violiste.
* 11 November om 16:30, Endler: Dale Backus, Matthias Fischer en Johannes Gaechter speel werke van Bach, Moessorgski, Mozart en Rachmaninoff.
* 12 November om 19:30, Baxter: Patrick McDonald, Lana Levin en Svyatoslav Levin speel Bach, Haydn, Chopin, Mendelssohn en ’n jazzwerk vir twee klaviere van Dave Brubeck.
* 13 November om 19:30, Baxter: Olivier Dupont, Christophe Strassel, Ethan Lawson en Julien Lombardo speel Prokofiëf, Brahms en Milhaud se Scaramouche vir twee klaviere.
* 14 November om 19:30, Baxter: Geoffroy Vauthier,
Mikhail Dubov, Polina Rendak speel Brahms, Debussy, Chopin, Medtner, Profkofiëf en Sjostakowitsj.
* 15 November om 19:30, Baxter: Henri Delbeau, Jay Gottlieb en Kurtz speel Schumann, Mozart en Gershwin.
* 16 November om 19:30, Baxter: Matthias Fischer,
Johannes Gaechter en Christophe Strassel speel Brahms, Debussy, Ravel, Rachmaninoff en Chopin.
* 17 November om 14:00, Guga S’Thebe, Langa: Muzukids-violiste en François du Toit en Thomas Yu met Saint-Saëns.
* 18 November om 18:00, Kaapstadse stadsaal: Slotkonsert. Klavierconcerto’s met die KFO.
* Bespreek by Computicket of Artscape Dial-A-Seat by 021 421 7695.
Besoek https://www.pianestival.org vir meer agtergrond oor Les Amateurs Virtuoses.
Meer oor: Julien Kurtz Francois Du Toit Thomas Yu | Les Amateurs Virtuoses